REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/296-17

3. januar 2017. godine

B e o g r a d

ZAPISNIK

24. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 22. DECEMBRA 2017. GODINE

Sednica je počela u 9 časova i 8 minuta.

Sednicom je predsedavala Snežana B. Petrović, predsednik Odbora.

Pored predsednika, sednici su prisustvovali članovi Odbora: Aleksandra Tomić, Studenka Kovačević, Zoran Bojanić, Tomislav Ljubenović, Branisalv Mihajlović, Dejan Nikolić, Gorica Gajić, Ivan Manojlović, Snežana R. Petrović i Vojislav Vujić.

Sednici su prisustvovali zamenici odsutnih članova Odbora: Milimir Vujadinović (zamenik člana Odbora Jelene Mijatović), Nataša Mihailović Vacić (zamenik člana Odbora Vladimira Marinkovića)

Sednici nisu prisustvovali članovi Odbora: Dragomir J. Karić, Ivan Kostić, Novica Tončev i Zdravko Stanković, niti njihovi zamenici.

Sednici su, na poziv predsednika Odbora, prisustvovali: Janez Kopač, direktor Sekretarijata Energetske zajednice (EnZ), Barbora Pojner, šef Odseka za informisanje u Sekretarijatu EnZ, Mirjana Filipović, državni sekretar u Ministarstvu rudarstva i energetike i Jelena Simović, pomoćnik ministra rudarstva i energetike, šef Sektora za međunarodnu saradnju.

Prilikom utvrđivanja dnevnog reda, predsednik je predložila da se dnevni red predložen u sazivu dopuni tačkom „Razmatranje Predloga odluke o izboru predsednika i članova Saveta Agencije za energetiku Republike Srbije (broj 119-3716/17 od 24. novembra 2017. godine)“. Odbor je većinom glasova utvrdio sledeći

D n e v n i r e d

1. Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike;

2. Razmatranje Predloga odluke o izboru predsednika i članova Saveta Agencije za energetiku Republike Srbije (broj 119-3716/17 od 24. novembra 2017. godine).

Prva tačka: **Predstavljanje Godišnjeg izveštaja Sekretarijata Energetske zajednice o napretku Republike Srbije u implementaciji propisa iz oblasti energetike**

Janez Kopač, direktor Sekretarijata EnZ, izrazio je zadovoljstvo što petu godinu za redom ima mogućnost da predstavi Godišnji izveštaj Sekretarijata Energetske zajednice o napretku Republike Srbije u implementaciji propisa iz oblasti energetike. Energetska zajednica postoji već 12 godina. Od 1. jula 2017. godine Gruzija je nova država članica. Belorusija je prošle godine podnela molbu za sticanje statusa posmatrača, ali još nije primljena u krug posmatrača zbog nerešenih pitanja sa Litvanijom. Na početku osnivanja EnZ, cilj je bio da se posle ratova na Balkanu ponovo formira tržište električne energije, a kasnije je ta ideja proširena na gas, energetsku efikasnost i obnovljive izvore energije. Ugovor o osnivanju Energetske zajednice ima elemente ugovora o Evropskoj uniji u malom, za sektor energetike. Glavni ciljevi su bili, i danas su, kako privući investicije u proizvodnju elekrične energije i trgovinu gasom, uspostaviti integrisano regionalno i pan-evropsko tržište električne energije, obezbediti sigurnost snabdevanja i konkurenciju na regionalnom nivou. Tokom 12 godina postojanja, acquis EnZ se dosta proširio, pošto Ministraski savet EnZ usvaja direktive i uredbe na isti način kao i Savet ministara za područje Evropske unije. Sada acquis EnZ čine 22 direktive iz područja gasa, elekrične energije, životne sredine, obnovljivih izvora energije, energetske efikasnosti, nafte, energetske infrastrukture i klimatskih promena. Ove godine je EnZ proširila okvir delovanja novom dimenzijom koja se zove klimatska dimenzija. Najvažniji propisi na kojima se sada radi su tzv. Treći paket propisa za električnu energiju i gas koji je morao biti implemetiran do 1. januara 2015. godine. Primena Direktive o velikim ložištima je dosta komlikovan zahvat, kao i Uredbe o energetskoj infrstrukturi.

Srbija je dosta dobro pozicionirana u implementaciji pravnog okvira EnZ, iako ima još otvorenih pitanja. Osim u oblasti energetske efikasnosti, promene u odnosu na prethodnu godinu su male kada se radi o implementaciji, dok transponovanje acquis-a nije problem. Prema Izveštaju, kada je u pitanju električna energija, Srbija je dosta napredna u odnosu na ostale države članice EnZ. Prva je prenela Treći energetski paket propisa u svoj pravni poredak, ali zaostaje u implementaciji, naročito u pogledu vlasničkog razdvajanja operatora prenosnog sistema Elektromreža Srbije (EMS) i funkcionalnog razdvajanja operatora distributivnog sistema unutar Elektroprivrede Srbije (EPS). Crna Gora, Albanija i Kosovo su već razdvojile operatore prenosnog i distributivnog sistema. Operatore distributivnog sistema je razdvojila i Makendonija, ali nije razdvojila operatore prenosnog sistema. EMS ne učestvuje u regionalnoj platformi za koordinisanu alokaciju kapaciteta - Coordination Auction Office in South East Europe (SEE CAO) sa sedištem u Podgorici, ali je na granici sa Hrvatskom počela raspodela kapaciteta preko evropske platforme Joint Allocation Office (JAO) iz Luksenburga. Srbija je bila prva država u regionu koja je primenila propise kojima se omogućava da svi kupci elekrične energije imaju pravo da slobodno biraju svog snabdevača od 1. januara 2015. godine, ali i dalje postoji regulisana cena električne energije za domaćinstva i male kupce. Tržište električne energije je potpuno funkcionalno i Srbija je jedina zemlja u regionu koja je to uspela u toj meri. Balansno tržište električne energije je potpuno funkcionalno, ali je cena balansne energije i dalje regulisana, što nije tržišni pristup. Regulativa o transparentnosti je potpuno transponovana, ali su za potpunu primenu potrebne još neke izmene Zakona o enegretici koje Ministrastvo treba da pripremi. Prioriteti za sledeću godinu su da se usaglase podzakonska akta sa Zakonom o energetici, razdvoji i sertifikuje operator prenosnog sistema EMS i izvrši funkcionalno razdvajanje operatora distributivnog sistema unutar EPS. Elekromreža bi morala da pristupi regionalnoj Kancelariji za koordinisanu alokaciju prekograničnih kapaciteta - CAO. Najveći problem u celom regionu na području električne energije je nerazrešen odnos između EMS i KOSTT (operator prenosnog sistema iz Prištine), koji blokira mnoge pozitivne promene u oblasti električne energije na regionalnom nivou. Bilo je više predloga kako da se reši ovaj problem. Poslednji predlog Vlade Nemačke je da se taj odnos rešava u okviru Centra za rešavanje sporova unutar EnZ. Pismo je poslato vlastima u Prištini i srpskim vlastima u Beogradu. Iz Prištine je stigao pozitivan odgovor, ali iz Beograda još uvek nema odgovora.

Kada je reč o gasu, Srbija je prva država članica koja je pravovremeno prenela tzv. Treći paket propisa iz oblasti gasa, ali je i prva koja ga nije implemetirala. Najveći problem je što u JP ,,Srbijagas“ nije razdvojena delatnost prenosa i distribucije, što je jedini uslov za otvaranje pregovaračkog Poglavlja 15 - Energetika. Obavezne rezeve nafte, koje su bile jedan od uslova za otvaranje pregovaračkog pogavlja je ispunjen, ali razdvajanje delatnosti JP ,,Srbijagas“ nije. U oktobru 2016. godine, u Sarajevu je održan sastanak Ministarskog saveta EnZ za koji je bio pripremljen predlog mera (sankcija) potiv Srbije, ali je neposredno pre njegovog održavanja Vlada Republike Srbije usvojila Akcioni plan za restrukturiranje JP ,,Srbijagas“ i to je bilo dovoljno da tačka vezana za ,,Srbijagas“ ne bude na dnevnom redu Ministarskog saveta. Akcionim planom bilo je predviđeno da će kompletno razdvajanje „Srbijagas“-a biti završeno u aprilu 2017. godine. Do sada praktično ništa još nije preduzeto po tom pitanju. To predstavlja problem za Srbiju, ne samo zbog nepoštovanja međunarodnih obaveza, već i za srpske kupce gasa, jer JP ,,Srbijagas“ ne dozvoljava nikakvu konkurenciju i nema konkurencije u ovoj oblasti. Očekuje se reakcija Vlade Republike Srbije koja bi morala na neki način da implementira Zakon usvojen još 2014. godine. Srbija, pored ,,Srbijagas“-a, ima i ,,Jugorozgas“, operatora prenosnog sistema na području Niša. Prema Trećem energetskom paketu koji je Srbija usvojila, svaki operator prenosnog sistema mora da bude sertifikovan. Agencija za energetiku (AERS) mora da proveri da li je razdvajanje izvršeno samo na papiru ili i u praksi. AERS je donela Odluku o sertifikaciji ,,Jugorozgas“, iako u praksi nije došlo do razdvajanja „Srbijagas“-a, ali „Srbijagas“ bar nema sertifikat. Protiv Republike Srbije je pokrenut prekršajni postupak zbog nerazdvajanja ,,Srbijgas“-a i ,,Jugorozgas“-a, a spor se dodatno zakomplikovao jer je AERS, pre donošenja Odluke o sertifikaciji ,,Jugorozgas“-a, tražila i dobila mišljenje Sekretarijata EnZ da ,,Jugorozgas“ nije pravilno razdvojen. Za sledeću godinu ostaje obaveza da operator prenosnog sistema predloži podzakonski akt koje treba da usvoje Ministrastvo rudarstva i energetike i Vlada. Sa zakonom su sada usklađena samo podzakonska akta za koje je bio nadležan regulator - AERS. Opstrukcija ,,Srbijagas“-a prema poštovanju zakona i razdvajanju delatnosti je veliki problem za Srbiju.

Što se tiče regulatora, nezavisnost AERS je od velikog zanačaja za funkcionisanje energetskog tržišta. Nezavisnost AERS je u praksi oslabljena u Srbiji zbog budžetske nesigurnosti, jer regulator ne može sam da donese finansijski plan kao što bi to trebalo da bude i nema pravo izricanja kazni. To nije u suprotnosti sa Trećim energetskim paketom, ali slabi regulatora. Prema Trećem energetskom paketu, kazne koje se izriču su drakonske, drastične, mogu biti i do 10% godišnjeg prihoda nekog energetskog preduzeća. U zemljama gde regulator ima ovlašćenje za izricanje kazni, regulatora shvataju veoma ozbiljno. Neke države članice EnZ su usvojile to rešenje u svom zakonu o energetici, pa su regulatorna tela u Ukrajini, Gruziji i Makedoniji izuzetno jaka, dok u Srbiji regulator može samo da pokrene postupak za koji je nadležan sud. Pored toga, AERS nema autonomiju u utvrđivanju plata zaposlenih, a zaposleni u AERS moraju da budu plaćeni slično kao u industriji, ,,Srbijagas"-u, EMS-u ili EPS-u, kako stručni kadrovi ne bi napuštali državne institucije. AERS je dokazala znanje iz oblasti regulacije tržišta i funkcioniše uglavnom dobro, ali donošenje pozitivne odluke u sertifikaciji ,,Jugorozgas“ i „EMS“ uprkos očiglednim nedostacima, dovodi ekspertizu u pitanje. Imajući u vidu da na čelo AERS dolaze novi ljudi, očekuje se drugačije vođenje Agencije.

Kada je u pitanju nafta, Srbija je usvojila skoro sva podzakonska akta za primenu Direktive o naftnim rezervama. Trenutno su procenjene rezerve nafte na nivou desetodnevne prosečne dnevne potrošnje. Potrebno je da se usvoji Plan za krizne situacije koji nije dostavljen, a trebalo je da bude dostavljen još 2016. godine. Što se tiče obaveza iz Direktive o naftnim rezervama, Srbija je skoro u potpunosti uskladila propise sa obavezama iz Ugovora o osnivanju EnZ i najnaprednija je zemlja u regionu.

U delu Izveštaja koji se odnosi na obnovljive izvore energije, navedeno je da je izvršena implementacija Direktive o obnovljivim izvorima energije. Srbija je u 2015. godini dostigla 21,8% udela obnovljivih izvora energije u finalnoj potrošnji električne energije, što je nešto ispod trajektorije od 22, 9% na putu dostizanja cilja od 27% na koji se Srbija obavezala do 2020. godine. Srbija može da se vrati na trajektoriju, a prioritet je izmena Zakona o energetici, kako bi se uvela nova šema subvencija za obnovljive izvore energije. Trenutno se subvencija dodeljuje u vidu tzv. fid-in tarife, tj. fiksnog iznosa za kilovat/sat električne energije proizvedene iz nekoliko vrsta obnovljivih izvora, kao što su vetrogeneratori ili solarni paneli. U Evropskoj Uniji se sada isplaćuje tzv. tržišna premija, a fid-in tarifa se napušta. Tržišna premija je fleksibilna i jeftinija je od fid-in tarife. To nije obaveza Srbije, ali se više isplati, jer se za isti iznos može subvencionisati veća količina električne energije iz obnovljivih izvora. EnZ je u junu ove godine poslala pomoć Republici Srbiji, kao i ostalim članicama EnZ, u vidu amandmana na Zakon o energetici kojim bi bila uvedena tržišna premija. Albanija je već usvojila zakon, u Crnoj Gori je u fazi međuresornih konsultacija, u Makedoniji se vodi javna rasprava i procene su da će do marta sledeće godine ove izmene biti usvojene, a u Ukrajini je u toku javna rasprava. EnZ želi da ohrabri Srbiju na izmenu Zakona o energetici u ovom smislu.

Direktiva o energetskoj efikasnosti još nije preneta u pravni poredak Srbije, ali su u toku pripreme za izmenu Zakona. Rok za transpoziciju je bio 15. oktobar 2017. godine, Srbija malo kasni, ali je na dobrom putu, jer ni jedna zemlja članica nije ovu direktivu transponovala na vreme. Prioritet je donošenje novog Zakona o efikasnom korišćenju energije. Što se tiče implementacije Direktive o energetskoj efikasnosti u zgradarstvu, zakon je usvojen, ali nedostaju podzakonska akta. Potrebno je jačanje institucija na državnom i lokalnom nivou, a ukidanje Agencije za energetsku efikasnost 2012. godine smatra se pogrešnim korakom.

Deo Izveštaja se odnosi na životnu sredinu i primenu sedam direktiva. Najzahtevnija za Srbiju je Uredba o ograničenju emisija određenih zagađivača u vazduh iz velikih ložišta. Srbija je usvojila Nacionalni plan za smanjenje emisija štetnih gasova i od 2018. godine počinje obaveza izveštavanja Sekretarijata EnZ. Otvoren je spor u vezi Direktive o smanjenju sadržaja sumpora u određenim tečnim gorivima, jer je srpska Vlada produžila važenje podzakonskog akta do kraja 2019. godine, iako je ta Direktiva morala biti implementirana još 2012. godine. Problem je adaptacija Rafinerije nafte u Pančevu koja je u toku, i do kraja 2019. godine ovaj propis bi trebalo da bude implementiran. Što se drugih direktiva tiče, nema većih problema.

U delu Izveštaja koji se odnosi na statistiku, navedeno je da je statistika u Srbiji dosta dobra. Jedina primedba je da je potrebno upotpuniti mesečnu statistiku vezano za potrošnju nafte i naftnih derivata.

Energeska zajednica postala je energetsko - klimatska zajednica, jer je to usmerenje evropske energetske politike nakon Pariskog ugovora iz decembra 2015. godine, koji je Srbija ratifikovala u maju 2017. godine. Politika zaštite klime postaje deo energetske politike u Evropskoj uniji i zbog toga je sastavni deo energetske politike unutar EnZ. Srbija priprema Nacrt zakona o klimatskim promenama, prva je u regionu i dobro je što će usvajanje zakona uvesti pravne mehanizme u ovu oblast. Što se tiče dozvola za nove emisije, mnogi će to videti kao dodatnu komplikaciju, ali je potrebno zbog sprovođenja politike o klimatskim promenama. Potrebno je usvojiti Nacionalnu strategiju za borbu protiv klimatskih promena, koja je sada u ranoj fazi. Evropsko opredeljenje je da se u naredne dve do tri godine jednim strateškim dokumentom obuhvate i energetika i klimatske promene, jer 80% emisija gasova sa efektom staklene bašte dolazi iz energetike. To je zadatak za sve članice EnZ, pošto su to komlikovani dokumenti o kojima treba misliti još danas.

Mirjana Filipović, državni sekretar u Ministarstvu rudarstva i energetike, istakla je da je Srbija je prva država članica EnZ koja je usvojila i primenjuje Zakon o energetici. Transpozicija acquis-a nije završena u svim segmentima, naročito što se tiče gasnog tržišta, ali ima i delova koji su dobri s obzirom na zahteve i dati vremenski okvir. Što se tiče Direktive o sadržaju sumpora u gorivima i vezano za naftu, pripremljen je podzakonski akt i procedura kako će se ta obaveza regulisati u okviru Naftne industrije Srbije (NIS). Projekat u Rafineriji nafte Pančevo je u toku, u pitanju su investicije koje zahtevaju vreme i novac. Da bi neke od obaveza mogle biti ispunjene bilo je neophodno da se, u sradnji sa NIS, donese akcioni plan na nivou države, iako ta obaveza stoji još od 2012. godine. U vezi tržišne premije za obnovljive izvore energije, istakla je da će se proučiti u okviru Ministarstva, kako bi postojeći mehanizam ostao održiv, imajući u vidu ugovore o otkupu električne energije koje su potpisani (Power Purchase Agreements). Ugovori se moraju poštovati i sprovesti za objekte koji su već u fazi izgradnje i koji imaju svoj investicioni tok. Ministarstvo razmatra i način kako su druge zemlje primenile predlog EnZ za izmenu zakona, da ne bi došlo do toga da se postojeći projekti i sistem uruše. Što se tiče energetske efikasnosti, u toku je procedura za izmene Zakona o efikasnom korišćenju energije. Pažnja je usredsređena i na saradnju sa ostalim međunarodnim institucijama, pre svega sa Svetskom bankom, koja je prepoznala neophodnost i potrebu da se tom segmentu da veća dimenzija. „EMS“ imala obavezu da bude članica CAO asocijacije, ali to joj nije omogućeno. CAO asocijacija ima sedište u Podgorici. Njene članice su, između ostalih, i tzv. država Kosovo i Albanija, odlučuje se jednoglasno i Srbija nije uspela da dobije saglasnost, odnosno bila je blokirana i imala probleme da postane član ili akcionar te kompanije. Zato je iskoristila mogućnost koju je imala i „EMS“ je postala članica JAO. Ugovor je potpisan početkom decembra i prve alokacije su se odigrale na granici sa Hrvatskom, čime je obaveza ispunjena. Poslednjih par godina se radi na funkcionalnom razdvajanju u okviru operatora distributivnog sistema u sastvu JP „EPS“, u skladu sa Zakonom o energetici, Zakonom o javnim preduzećima i Zakonom o privrednim društvima, što nije jedostavan proces jer JP „EPS“ ima desetinu zavisnih privrednih društava. To zahteva dodatne radnje koje imaju socijalu dimenziju, o kojoj se u Srbiji mora voditi računa. U prethodnom periodu je rešavano pitanje imovinskih odnosa JP „EPS“ i operatora distributivnog sistema, što je faza razdvajanja delatnosti koja se zahteva. To su procesi koji su u toku. Sertifikacija „EMS“ uslovno je izvršena. Neophodne su bile izmene Zakona o Vladi i Zakona o ministrstvima, što je i urađeno. Srbija je uvek za razgovor u okviru ovih procesa, a uvek je moguće nešto uraditi bolje i kvalitetnije, za šta je potrebno vreme. Zahtev EnZ za učešće u postupku medijacije između EMS i KOSTT je stigao u Vladu Republike Srbije, koja će razmotriti na koji način i u kom formatu će učestvovati u tom postupku, u skladu sa Briselskim sporazumom. Ovaj proces je za Srbiju više politički nego tehnički, zahteva u predstojećem periodu razmatranje svih strana koje su uključene.

U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

-da li u Srbiji postoji prevod Izveštaja o napretku Republike Srbije u sektoru energetike i zbog čega je Izveštaj članovima Odbora dostavljen na engleskom jeziku;

- kakva je pozicija Srbije u odnosu na druge države članice u pogledu gubitaka u distributivnoj mreži električne energije, s obzirom da je u Izveštaju navedeno da su gubici distribucije u 2015. godini bili 14,10 %, a u 2016. godini 12, 95%;

- kakvi su planovi da se gubici svedu na optimalnu meru;

- koji su uzroci stagnacije potrošnje električne energije u domaćinstvima, imajući u vidu da je u 2015. godini potrošnja iznosila 14,062 gigavat sati, a u 2016. godini 13,931 gigavat sat;

-zašto ukupna potrošnja energije u Srbiji stagnira, šta je uzrok.

U raspravi je izneta formalno-proceduralna primedba što materijal za sednicu nije ranije dostavljen i što je Izveštaj dostavljen na engleskom jeziku, bez prevoda na srpski jezik. Prezentacija je dostavljena na srpskom jeziku, ali je prezentacija pomoćni dokument. Izneto je mišljenje da su i Izveštaj i prezentacija direktora Sekretarijata EnZ kvalitetna dokumenta, koja članovima Odbora treba da budu dostavljena prevedena na srpski jezik, čime se čuva dostojanstvo i ugled institiucije. Imajući u vidu da su u strukturi proizvodnje električne energije termoelektrane zastupljene sa 54%, gas 5%, hidroelektrane 41% i ostali izvori 5%, izneto je mišljenje da treba smanjivati udeo energije proizvedene u termoelektranama, a povećavati udeo proizvodnje električne energije iz obnovljivih izvora. Dužina mreže za prenos gasa je oko 2 423 km, i u 2015. i 2016. godini stagnira, a distributivna mreža je sa 16 532 km porasla na 16 653 km. Izneto je mišljenje da Srbija treba da radi na povećanju broja korisnika gasa. Obnovljivi izvori energije su imperativ, naročito u ekološkom pogledu, pa je rast spor, imajući u vidu da je 2016. godine proizvodnja električne energije iz obnovljivih izvora iznosila 3 051 MW, a 2015. godine 2 914 MW. Što se tiče energetske efikasnosti, dat je pregled od 2012. godine zaključno sa 2015. godinom. U ukupnoj energetskoj potrošnji domaćinstva su 2012. godine učestvovala 36%, 2013. godine 33% , 2014. godine 34% i 2015. godine 32%, što je opadajući trend i što je zabrinjavajuće. Isti je trend i u industriji. Izneta je primedba da u Izveštaju ne treba koristiti argument da plate u Agenciji za energetiku moraju da se izjednače sa istima u Beču kako stručnjaci ne bi odlazili u Beč, jer bi i u ostalim institucijama plate trebalo izjednačiti sa stranim.

Izneto je da, kada je reforma „EPS“ u pitanju, Ministarstvo rudarstva i energetike vodi računa o socijalnoj komponenti, jer veliki broj porodica živi od „EPS“. U delu Izveštaja gde je navedeno da preduzeće „EMS“ i dalje ne učestvuje u regionalnoj Platformi za koordinisanu alokaciju kapaciteta SEE CAO, primedba ne stoji, jer je na granici sa Hrvatskom počela alokacija prekograničnih kapaciteta preko JAO platforme. Poređenja Srbije i Ukrajine nisu adekvatna, jer je Srbija je kandidat za pristupanje EU sa velikim brojem otvorenih poglavlja, dok zemlje kao što su Gruzija i Ukrajina nisu kandidati.

Kada je reč o stagnaciji potrošnje električne energije i gasa, izneto je mišljenje da podaci ukazuju da je to rezultat aktivnosti koje Srbija sprovodi na evropskom putu i da se primenjuju evropske direktive koje se odnose na uštedu energije i na prelazak na tzv. zelene energije. Energetska politika je ušla u fokus svih političkih dešavanja u svetu, regionu i u Srbiji. Nije lako rešiti pitanje gasa i električne energije u smislu razdvajanja delatnosti i Srbija je, u mnogim politikama, žrtva odnosa velikih energetskih sila, posebno kada je reč o gasu. Dosadašnja saradnja Narodne skupštine sa Energetskom zajednicom je jako dobra, što je rezultiralo time da je Srbija prva u regionu uspela da transponuje Treći paket direktiva iz oblasti energetike u svoj Zakon, 29. decembra 2015. godine, i jedna je od prvih zemalja koja je usvojila Zakon o efikasnom korišćenju energije. Problemi u implementaciji postoje, kada se posmatraju vaši standardi i standardi koje zemlje potpisnice Ugovora o Energetskoj zajednici moraju da poštuju. Republika Srbija je na evropskom putu i želi da dostigne standarde i da funkcioniše u skladu sa tim standardima. Agencija za energetiku Republike Srbije je koncipirana u zakonu kao nezavisno telo koje je u nadležnosti Narodne skupštine, ali nezavisnost ne znači da treba da bude iznad svih drugih institucija i da bude nezavisna u svom radu u smislu prihoda, rashoda, zapošljavanja, izricanja kazni. Tu je sukob dve poslovne kulture i podele pravnih normi. U regionu ne postoji zemlja koja ima toliko nezavisnu agenciju koja može da prihoduje na tržištu, izriče određene kazne, naplaćuje, a da nikome ne polaže račune za to, u smislu finansijskih i drugih izveštaja, zapošljavanja i dr. Agencija je u Srbiji regulatorno telo u nadležnosti Narodne skupštine Republike Srbije, koja usvaja finanasijski izveštaj na Odboru za finansije, republički budžet i kontrolu trošenja javnih sredstava. Za organizacionu strukturu i zapošljavanje nadležan je Administrativni odbor, a godišnji izveštaj o svom radu podnosi Odboru za privredu, regionalni razvoj, trgovinu, turizam i energetiku. Na osnovu izveštaja je primećeno da Agencija ima problema sa kadrovima, ima 13 ljudi manje, posebno nedostaju elektroinženjeri, tako da navodi u Izveštaju o potrebi povećanja broja ljudi u Agenciji nisu realni, jer Agencija ne može da popuni postojeća slobodna radna mesta. Stručni ljudi uvek odlaze na bolja radna mesta, a mali broj stručnjaka u Agenciji zaista rade jako dobro svoj posao. Agencija u budućnosti treba da implementira direktive koje se mogu sprovesti korak po korak, pogotovo za oblast energetske efikasnosti i obnovljivih izvora energije.

Primećeno je da je Srbija u Izveštaju, na strani broj sedam, predstavljena kao veoma ozbiljna zemlja koja je pristupila rešavanju svih problema, bilo da su nasleđeni, bilo da su stečeni u sadašnjem radu. Na grafikonu na sedmom slajdu prezentacije (Pregled implementacije u državama članicama) vidi se da Srbija stoji veoma dobro po svim pokazateljima. Vlada Republike Srbije se zalaže da se problem razdvajanja delatnosti dovede do nivoa koji će biti zadovoljavajući. U oblasti energetske efikasnosti učinjeni su određeni pomaci uz vođenje računa o socijalnj komponenti. U Užicu se daju povoljnosti za priključivanje na gasnu mrežu, s obzirom da Užice ima veliki broj privatnih kotlarnica na čvrsta goriva. Vlada Republike Srbije na nacionalnim nivou i lokalni nivoi vlasti, čine velike napore da zahtevi u energetskom sektoru navedeni u Izveštaju budu implementirani i primenjeni u praksi. Na putu implementacije zakona i zakonskih akata potreban je veliki broj aktivnosti. Republika Srbija čini maksimalne napore i pokazuje dobru volju da implementira propise kao ravnopravna članica Energetske zajednice.

Izneto je mišljenje da je energetski sistem Kosova i Metohije deo energetskog sistema Elektroprivrede Srbije, jer je dugi niz godina Republika Srbija u svim delovima zemlje gradila energetske sisteme. U Republici Srbiji je bilo više od 130 agencija, sada ih ima mnogo manje, finansiraju se iz budžeta Republike Srbije, a odluke o broju i visini primanja zaposlenih donosi Administrativni odbor Narodne skupštine.

Iz rasprave je zaključeno da mnogi problemi proizilaze iz nerešenog statusa Južne srpske pokrajine. Prioritet građana Srbije je, pre svega, teritorijalni integritet Republike Srbije, od čega građani Srbije neće odustati zbog jeftinije struje i dobijanja pogodnosti kao potrošača. Vlada i ministarstva rešavaju pitanja koliko je moguće, ne postoji nezadovoljstvo ukoliko se time čuva interes Republike Srbije i izneto je uverenje da će se naći način da se, čuvajući taj interes, doći do ostvarenja i ostalih interesa.

Primećeno je da je u Izveštaju Južna srpska Pokrajina Kosovo i Metohija obeležena zvezdicom, sa napomenom da je to u skladu sa Rezolucijom UN 1244, koja garantuje integritet Republike Srbije, čija je Pokrajina KiM sastavni deo i izneta je dilema kako je došlo do toga da Kosovo postane član CAO i da dobije pravo da ulaže veto na odluke tog tela. Izneto je mišljenje da toj teritoriji treba da se ukine pravo glasa i ukazano da Republika Srbija otplaćuje kredite za izgradnju brane na akumulacionom jezeru „Gazivode“.

U odgovoru na komentare i pitanja izneta u raspravi, Janez Kopač je istakao da navodi u Izveštaju o napretku nisu kritika, već prikaz stanja u sektoru energetike, koji služi kao pomoć pri svakodnevnom radu i donošenju odluka. Pored toga, Evropska komisija u celini preuzima Izveštaj, tako da utiče na proces pregovora o pristupanju Srbije EU. U pogledu gubitaka u distributivnoj mreži električne energije, neke države članice EnZ, kao što je Crna Gora, veoma su uspešne u snižavanju gubitaka u distributivnom sistemu. Neke zemlje imaju mnogo veće gubitke, a na drugom mestu po uspehu je Moldavija. Na istom nivou kao Srbija je Ukrajina, ali postoje i zemlje sa daleko većim gubicima. To zavisi i od tarifnog sistema, koji mora da bude stimulativan za nova ulaganja, a tarifni sistem je u nadležnosti Agencije za energetiku, odnosno regulatora. Sekretarijat EnZ priprema preporuke kako treba da izgleda tarifa, odnosno metodologija uspostavljanja distributivne tarife, kako bi bila stimulativna za ulaganja. Celokupna politika EU bazira se na tome da se većom energetskom efikasnošću dezavuiše socijalistički pristup zasnovan na pretpostavci da je za rast bruto domaćeg proizvoda neophodan rast potrošnje energije. Cilj je da bruto društveni proizvod raste, a da potrošnja energenata pada, u tome je svetla budućnost, nije više u paralelenom rastu. Što se tiče nezavisnosti Agencije za energetiku, postoje dve kulture, odnosno dva načina uspostavljanja funkcionisanja države. Nekada je i u zemljama EU postojala podela vlasti na zakonodavnu, izvršnu i sudsku, a danas u EU postoji četvrta grana vlasti, a to su regulatori, nezavisna regulatorna tela u oblasti telekomunikacija, zaštite konkurencije, energetike i za još neke oblasti. Četvrta grana vlasti je nezavisna u smislu da sama o sebi odlučuje, ali nikada nije potpuno nezavisna, jer je imenuje Parlament ili Vlada. To nije potpuna nezavisnost i ne može biti, ali ih treba pustiti da rade svoj posao i dati im autonomiju u uspostavljanju finansijskog plana i plana kadrova. U regionu takvi regulatori postoje u Hrvatskoj, Sloveniji i Mađarskoj, a bez sudskih ovlašćenja postoji u Crnoj Gori. Izveštavaju parlamente, ali imaju autonomiju da uspostave svoj finansijski plan. Što se tiče poteškoća sa implementacijom propisa u oblasti gasa, preduzeće „Srbijagas“ je država u državi i iznad zakona je. Podzakonska akta koja su morala biti usvojena i implementirana pre 1. januara 2015. godine, još uvek nisu usvojena. U putokazu koji u oktobru prošle godine usvojila Vlada, postojala je i obaveza da se Sekretarijat EnZ izveštava o napretku svakog meseca, ali nije sprovedena i problem ostaje otvoren. Nije problem samo u odnosu prema Sekretarijatu EnZ, već je problem pridruživanja EU, jer je glavni uslov za otvaranje pregovaračkog poglavlja. Na kraju, to je problem za srpske potrošače gasa koji nemaju pristup jeftinijem gasu, pošto nema konkurencije. Na sastanku sa direktorom preduzeća „Srbijagas“ održanom pre dva meseca, dato je obećanje da će se proces pokrenuti, ali se to nije desilo. Kada se osnivala Kancelarija za koordinaciju raspodele prekograničnih kapaciteta 2012. godine ili 2013. godine, Republika Srbija je bila najnaprednija država članica i želela je da kancelarija bude u Beogradu, što je na neki način bilo i logično pošto je Beograd uvek i bio centar u regionu i ima osam granica. Međutim, doneta je odluka da se Kancelarija uspostavi u Podgorici i Srbija nije želela da sarađuje, uprkos molbama. Kancelarija je zaživela i danas povezuje granice Hrvatske, Bosne i Hercegovine, Crne Gore, Albanije, Grčke, Turske, Makedonije. Srbija želi da sarađuje, ali samo na bazi ugovora o uslugama. Prošlo je mnogo godina, saradnje koja bi bila korisna za potrošače električne energije nije bilo. Spor je razrešen saradnjom Srbije sa JAO. Protiv Republike Srbije je vođen postupak pred Savetodavnim telom EnZ, koje je donelo odluku u korist Republike Srbije i taj slučaj više ne postoji.

U zaključku je istaknuto da je Republika Srbija u izveštajnom periodu pokazala dobru volju, da je aktivna u ugovornom procesu i da ne odustaje od toga da bude lider u EnZ u primeni evropskih propisa, jer je ozbiljna zemlja i partner u dijalogu i zemlja koja ima najviše otvorenih poglavlja za pristupanje EU. Izražena je nada da će gospodin Kopač, pored toga što je stari gost i dragi prijatelj koji odlično govori srpski jezik, istrajati na objektivnosti i primeni istih standarda u dijalogu prilikom sagledavanja pitanja u nadležnosti EnZ, koja će do sledećeg izveštaja biti predmet rešavanja. Predsednik Odbora je obrazložila da se na zvaničnom sajtu Sekretarijata EnZ izveštaji objavljuju na engleskom jeziku koji je zvanični jezik EnZ, da Ministarstvo rudarstva i energetike ne obezbeđuje zvaničan prevod Izveštaja, a da je gospodin Kopač učinio napor da poslanici dobiju prezentaciju na srpskom jeziku. Sva pitanja postavljena u raspravi odnose se na rad Ministarstva rudarstva i energetike. U tom smislu, Ministarstvo treba da dostavlja tromesečne informacije o radu koje će Odbor razmatrati, u skladu sa članom 229. Poslovnika.

U diskusiji su učestvovali Snežana B. Petrović, Aleksandra Tomić, Zoran Bojanić, Milimir Vujadinović, Branislav Mihajlović i Ivan Manojlović, kao i Mirjana Filipović i Janez Kopač.

Druga tačka dnevnog reda – **Predlog odluke o izboru predsednika i članova Saveta Agencije za energetiku Republike Srbije**

Odbor je razmotrio Predlog odluke o izboru predsednika i članova Saveta Agencije za energetiku Republike Srbije i podneo Izveštaj Narodnoj skupštini.

U uvodnim napomenama predsednik Odbora je obrazložila proceduru izbora predsednika i članova Saveta Agencije za energetiku Republike Srbije predviđenu Poslovnikom i Zakonom o energetici. U skladu sa članom 40. Zakona o energetici, Vlada je, kao ovlašćeni predlagač, podnela Narodnoj skupštini Predlog odluke o izboru predsednika i članova Saveta Agencije za energetiku Republike Srbije, 24. novembra 2017. godine.

Vlada je 24. januara 2017. godine obrazovala Komisiju za sprovođenje postupka za izbor kandidata za predsednika i članove Saveta Agencije za energetiku Republike Srbije i imenovala za članove Komisije: 1) Snežanu B. Petrović, predsednika Odbora za privredu, regionalni razvoj, trgovinu, turizam i energetiku Narodne skupštine; 2) dr Aleksandru Tomić, zamenik predsednika Odbora za privredu, regionalni razvoj, trgovinu, turizam i energetiku Narodne skupštine; 3) prof. dr Nikolu Rajakovića, redovnog profesora Elektrotehničkog fakulteta Univerziteta u Beogradu; 4) prof. dr Radivoja Mitrovića, redovnog profesora Mašinskog fakulteta Univerziteta u Beogradu; i 5) prof. dr Aleksandra Orlovića, redovnog profesora Tehnološko metalurškog fakulteta Univerziteta u Beogradu. Komisija je izabrala dr Aleksandru Tomić za predsednika Komisije.

Komisija je raspisala i sprovela postupak za izbor kandidata (član 40. Zakona o energetici), a Vlada podnela Narodnoj skupštini Predlog odluke da se za predsednika Saveta AERS izabere Dejan Popović, diplomirani inženjer rudarstva, na sedam godina, a za članove Saveta: prof. dr Aca Marković, diplomirani inženjer elektrotehnike, na period od šest godina, Dejana Stefanović Kostić, diplomirani ekonomista, master, na period od šest godina, Negica Rajakov, diplomirani inženjer elektrotehnike, na period od pet godina i Goran Petković, diplomirani pravnik, na period od pet godina.

Komisija je nezavisno i objektivno obavila proceduru predlaganja kandidata i dostavila Vladi Republike Srbije svoj predlog. Raspisala je javni konkurs, po podnošenju prijava izvršila analizu i proveru ispunjenosti uslova i obavila razgovor sa kandidatima, uz tehničku podršku zaposlenih u Ministarstvu rudarstva i energetike. Na konkurs se prijavilo šest kandidata za predsednika Saveta AERS i 19 kandidata za članove Saveta AERS. Komisija je utvrdila stroge kriterijume za ocenjivanje, uz uvažavanje struke na prvom mestu kako bi se obezbedio kvalitet u radu Saveta, i jednoglasno utvrdila listu kandidata.

U raspravi je iznet predlog da Odbor obavi razgovor sa kandidatima. Predsednik je obrazložila da članom 203. Poslovnika nije predviđeno obavljanje razgovora sa kandidatima, jer Odbor nije predlagač kandidata. Odbor podnosi izveštaj Narodnoj skupštini o svom stavu, na sednici Narodne skupštine se vodi rasprava i Narodna skupština odlučuje o Predlogu odluke. Obrazloženje je prihvaćeno, uz napomenu da Poslovnikom nije zabranjen razgovor s kandidatima.

U diskusiji su učestvovali Snežana B. Petrović, Aleksandra Tomić i Dejan Nikolić.

Na osnovu člana 54. i člana 203. stav 1. Poslovnika Narodne skupštine, Odbor je podneo Narodnoj skupštini

I Z V E Š T A J

Odbor za privredu, regionalni razvoj, trgovinu, turizam i energetiku konstatovao je da je Predlog odluke o izboru predsednika i članova Saveta Agencije za energetiku Republike Srbije podneo ovlašćeni predlagač, u skladu sa članom 40. Zakona o energetici.

Odbor je odlučio da predloži Narodnoj skupštini da prihvati Predlog odluke o izboru predsednika i članova Saveta Agencije za energetiku Republike Srbije.

Za izvestioca Odbora na sednici Narodne skupštine određena je dr Aleksandra Tomić, zamenik predsednika Odbora.

Sednica je zaključena u 11 časova i 20 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

SEKRETAR PREDSEDNIK

Aleksandra Balać Snežana B.